Tove Videbæk (KRF), 2000-11-17:
Lovforslag nr. L 108: Denne lille lovændring er Kristeligt Folkeparti meget positivt indstillet over for.
Vi kender sikkert alle til utallige eksempler på mennesker i kontanthjælpsystemet, der har følt sig dårligt eller direkte uværdigt behandlet.
Ifølge dette forslag skal kontanthjælpmodtagerens egne ønsker i højere grad indgå i planen, og der skal være målrettethed og øget brugerindflydelse i aktiveringsindsatsen.
Den gruppe danskere, der findes i kontanthjælpsystemet, har mere end nogen behov for at blive behandlet værdigt, har brug for, at der bliver lyttet til deres ønsker, og har brug for, at der er sammenhæng og målrettethed i aktiveringsindsatsen.
I dagbladet Information den 11. november 2000 udtalte sociolog Torben Berg Sørensen og antropolog Nanna Mik-Meyer imidlertid, at den langt overvejende del af aktiveringsprojekterne ikke fungerer.
De hjælper ikke kontanthjælpmodtagerne til at klare sig selv og når heller ikke de målsætninger, der handler om personlig udvikling, selvtillid eller bearbejdelse af angst.
Det kan gøres meget bedre.
Man bør kunne forlange en langt højere kvalitet i aktiveringsprojekter, bl.a. fordi der kan være tale om tvang over for borgerne.
Der skal være sammenhæng mellem de ting, der foregår i projekterne, og det mål, der arbejdes hen imod, nemlig en tilknytning til arbejdsmarkedet, og vi tror, at en skriftlig plan for den enkelte kontanthjælpmodtager kan være med til at arbejde hen imod dette. Lovforslag nr. L 109 består af to meget forskellige dele, nemlig fleksibel hjemmehjælp og kommunal genoptræning.
Allerhelst så vi i Kristeligt Folkeparti, at dette forslag blev delt i to, idet vi synes, at det er to meget forskellige ting, der behandles.
Selve begrebet fleksibel hjemmehjælp er vi i Kristeligt Folkeparti for, men begrebet bygger jo egentlig på en antagelse om, at der er rigelig tid til rådighed, og at fru Jensen selv kan vælge, om hun har lyst til det ene eller det andet en bestemt dag.
I teksten ser det også ud, som om det antages, at den ældre får hjælp nærmest hver dag, og der står, at den ældre eksempelvis kan fravælge dele af rengøringen, fordi der den pågældende dag ikke skønnes at være behov for lige præcis den hjælp, til fordel for en anden ydelse.
Det kommer selvfølgelig an på, om man synes, der er behov for, at gulvet i badeværelset eller i køkkenet bliver vasket mere end én gang om måneden.
Men hvis fru Jensen kun får hjælp hver anden uge til rengøring, så vil det jo sige, at hvis hun fravælger gulvvask en dag, går der en hel måned mellem de to gange, gulvet
bliver vasket.
Sådan ser virkeligheden jo ud mange steder, og det er en virkelighed, jeg selv har været vidne til alt for mange steder.
Virkeligheden er også den, at den ældre ofte i forvejen ikke får udført hele den hjælp, som vedkommende er visiteret til.
Jeg er bange for, at svage ældre vil kunne komme til at lide under dette forslag i nogle kommuner.
Jeg er naturligvis og generelt for mere fleksibilitet og frit valg på alle områder, også her, men vi skal tænke på, at det ikke må gå ud over de svage.
Genoptræningsdelen
Lovforslag nr. L 110: Opfølgningen inden for 8 uger synes vi i Kristeligt Folkeparti er meget fornuftig.
Lovforslaget må absolut være positivt både medmenneskeligt og økonomisk og både for den enkelte borger og for samfundet som helhed.
Lovforslag nr. L 111 om ophævelse af reglen om fiktiv indtægt og ændring af reglerne for beregning af pensionstillæg til gifte er Kristeligt Folkeparti positivt over for.
Mange ældre ægtepar har haft det økonomisk svært på grund af de nuværende regler på dette område, og nogle er endog blevet opfordret til at lade sig skille og flytte fra hinanden, for at de kunne få økonomisk hjælp.
Yderligere har de nuværende regler afholdt rigtig mange par fra at flytte sammen eller gifte sig på grund af den økonomiske stramning, de ville blive udsat for på grund af dette.
Da vi i Kristeligt Folkeparti ønsker at værne om ægteskabet og søger at udrydde alle de økonomiske stramninger, ægtepar indtil nu er blevet udsat for, er vi selvfølgelig meget positive også over for dette forslag.